Datasenter

Et datasenter er et fysisk anlegg som brukes til datalagring, dataprosessering eller dataoverføring. Datasentre er nødvendige for en rekke forskjellige formål, som f.eks. lagring av skattedata, helseopplysninger og TikTok-videoer, for utvinning av kryptovaluta, for å trene og drifte språkmodeller som ChatGPT og for å gjøre tunge beregninger som er nødvendige for vaksineutvikling eller analyser av klimadata. Norge er et attraktivt land for etablering av datasentre på grunn av vårt kjølige klima og grønne energi, og 2020-årene har sett et "data rush", særlig i Nord-Norge. Det er økende skepsis mot datasentre blant politikere og lokalbefolkning på grunn av svært høyt strømforbruk, ødeleggelse av store naturområder og brutte løfter om arbeidsplasser. Regjeringen publiserte en strategi for datasentre i 2025 som legger til grunn at datasentre er kritisk digital infrastruktur, og som krever at alle datasentre skal registeres hos Nasjonal kommunikasjonsmyndighet (Nkom) fra 1. juli 2025. Kontroverser Bygging av datasentre har forårsaket kontroverser rundt om i verden. Miljøorganisasjoner, naboer og andre har uttrykt bekymring både for hvordan store naturområder må vike plass for store industrianlegg, og for hvordan driften av datasentre vil påvirke miljøet negativt. Driften av datasentre er svært energikrevende, og blant annet i Norge har det blitt påpekt at utbyggingen av datasentre skjer blant annet uten en samlet plan fra myndighetenes side over hvordan tilgangen på kraft skal reguleres, og uten krav om gjenbruk av den energien som restvarme fra datasenteranleggene utgjør. Et datasenter på Hamar som skal brukes til TikTok er beregnet å skulle bruke 1% av Norges totale strømforbruk. Energibruksrapporten til NVE for 2025 anslår at datasentre vil bruke 6 terrawatttimer innen 2030. Referanser Eksterne lenker